Rundt omkring i Danmark er der små og store lokale projekter og ideer, som er med til at styrke fællesskabet og idrætslivet. Nu er det blevet tid til at hylde de bedste af dem. Danskernes Idrætspris skal nemlig uddeles. Prisen er præsenteret af e-Boks i samarbejde med Danmarks Idrætsforbund (DIF) og DR P4. Sidste år var det ’LykkeLiga’, der løb med Danskernes Idrætspris-trofæet og de 100.000, der fulgte med. Prisen gik til ’LykkeLiga’ for den måde projektet har udviklet sig til at inspirere vidt og bredt i både ind- og udland. Fra onsdag 2. oktober kan du nominere din favorit på danskernesidraetspris.dk. Dobbelt OL-medaljevinder skal vurdere indstillinger Med i dommerpanelet for Nordjylland sidder den danske badmintonspiller Christinna Pedersen, der er den hidtil eneste danske badmintonspiller, der har vundet to OL-medaljer. Hun er født og opvokset i Aalborg og er netop vendt tilbage til det nordjyske efter en årrække i København. Når danskerne har nomineret deres favoritter, udpeger dommerkomitéen de tre bedste idrætsinitiativer, hvorefter alle kan stemme på deres favorit. De tre regionale kandidater, der får flest stemmer, går videre til den landsdækkende finale. Punktummet sættes, når vinderen afsløres i DR’s show SPORT 2019 den 4. januar 2020 og modtager, udover æren, en check på 100.000 kroner. Pengene skal bruges til at udvikle projektet yderligere. - Danskernes Idrætspris skal hylde alle de gode ideer, der opstår i idrættens verden. Ingen idéer eller projekter er for små, så længe de motiverer danskerne til endnu mere bevægelse og fællesskab og inspirerer til at styrke, udvikle eller nytænke foreningsidrætten lokalt i Danmark, siger kommunikationschef i DIF, Britt Spangsberg.

Referat:
Sidste år vandt det nordjyske håndboldhold for udviklingshæmmede LykkeLiga. Nu kan duvære med til at bestemme, om det igen skal være en nordjyde, der løber med prisen.